**Joost Klein**, (s. 10. marraskuuta 1997 Leeuwarden, Alankomaat) tunnettu myös nimellä **Joost**, on alankomaalainen räppäri, laulaja, lauluntekijä ja entinen tubettaja. Kleinin suurimpia hittejä ovat "Scandinavian Boy", "Wachtmuziek" ja "Friesenjung". Klein on julkaissut myös useita albumeja, joista tunnetuimpia ovat muun muassa *M van Marketing*, *Albino* ja *1983*. Vaikkakin Klein on pääasiassa hip hop -artisti, hänen musiikkinsa on sekoitus monia eri tyylilajeja, kuten drum and bassia, hardstylea ja gabberia. Klein edustaa Alankomaita kappaleella "Europapa" vuoden 2024 Eurovision laulukilpailussa.

Varhaiselämä
------------

Klein syntyi 10. marraskuuta 1997 Leeuwardenissa ja varttui pienessä Britsumin kylässä Friisinmaalla. Vuonna 2008 hän perusti Youtube-kanavan nimeltä *EenhornJoost*. Klein kävi Stedelijkin lukiota, mutta jätti opinnot myöhemmin kesken.

Ura
---

Vuoteen 2016 saakka Klein latasi Youtube-videoita kanavalleen nimeltä *EenhoornJoost*. Hänen videoidensa sisältö vaihteli sketseistä minidokumentteihin. Nykyisin Klein lataa ainoastaan musiikkivideoitaan Youtube-kanavalleen. Suurin osa hänen aiemmista videoistaan on poistettu, mutta osa on yhä katsottavissa. Kleinilla on kanavallaan 234 000 tilaajaa ja hänen videoitaan on katsottu yli 23 miljoonaa kertaa (tieto joulukuussa 2023).

Kleinin julkaisema single nimeltä "Bitches" oli hänen ensimmäinen singlensä, joka ylitti miljoonan katselukerran Youtube-toistopalvelussa. Vuodesta 2017 vuoteen 2018 saakka Klein oli lyhyen aikaa allekirjoittanut levytyssopimuksen *TopNotch* -nimisen levy-yhtiön kanssa. Klein perusti myöhemmin oman levy-yhtiönsä nimeltä *Albino Records*. 20. lokakuuta 2017 Klein julkaisi ensimmäisen mixtapensa nimeltä "Scandinavian Boy". "Meeuw"-niminen single julkaistiin 21. maaliskuuta 2018. Kuukausi myöhemmin Klein julkaisi seuraavan singlensä nimeltä "Ome Robert". 

3. elokuuta 2018 Klein julkaisi albumin nimeltä *M van Marketing* yhdessä alankomaalaisen räppärin Donnien kanssa. Albumi sisälsi 11 singleä, kuten muun muassa singlet "Stockholm", "Domme Patta", "Leipe Dennis" ja "Vogel op de Hek". Mainostaakseen uutta albumiaan Klein ja Donnie järjestivät kertaluontoisen esityksen nimeltä *Viraal in Carré*, jonka tapahtumapaikkana toimi Amsterdamin kuninkaallinen Teatteri Carré.

Klein on kirjoittanut myös runokirjan nimeltä *Albino*, joka julkaistiin 14. marraskuuta 2018. Klein kertoo saaneensa inspiraation kirjan kirjoittamiseen isältään, joka niin ikään kirjoitti kirjoja sekä kannusti Kleinia kirjojen kirjoittamiseen. Klein kertoi kirjan kirjoittamisesta *Metro*-lehden haastattelussa seuraavasti: "*Hän [isäni] kehotti minua myös kirjoittamaan kirjan aivan kuten hän. Joten kun kustantaja kysyi, haluaisinko tehdä niin, ajattelin: vau, tämä ei voisi mennä paremmin. Minulla oli se [idea] jo mielessäni. On todella siistiä, kun käsissäni on jotain konkreettista. Youtubessa ja musiikissani kaikki on virtuaalista, joten tämä on hyvin erilaista.*"

Vuoden 2019 tammikuussa Klein julkaisi albumin nimeltä *Albino*, jonka nimi viittaa häneen itseensä. Mainostaakseen albumiaan Klein järjesti *Het gaat niet zo goed* -kiertueen 25. tammikuuta 2019. Kiertueen aikana Klein esiintyi useissa eri tapahtumapaikoissa, kuten *Het Paardissa*, *De Oosterpoortissa*, *Doornroosjessa* sekä *Paradisossa*. Kiertue huipentui konserttiin Amsterdamin *Paradisossa* 3. maaliskuuta 2019. Saman vuoden kesällä Klein esiintyi huomattavilla Alankomaiden ja Belgian festivaaleilla, kuten *Pukkelpop*, *Pinkpop*, *Lowlands* sekä *Zwarte Cross* -festivaaleilla.

15. marraskuuta 2019 Klein julkaisi albumin nimeltä *1983*, jonka nimi viittaa hänen isoveljensä syntymävuoteen. Klein teki albumin valmistamisessa yhteistyötä eri musiikkituottajien, kuten Mick Spekin, Kauwboyn ja Tantu Beatsin kanssa. 24. huhtikuuta 2020 julkaistiin seitsemästä kappaleesta koostuva albumi nimeltä *Joost Klein 7*. Yksi kappaleista oli tehty yhteistyössä kanadalaisen rap-artistin bbno$:n kanssa. 7. elokuuta samana vuonna Klein julkaisi singlen nimeltä "Ik wil je", joka on remix-versio belgialaisen De Kreuners -yhtyeen samannimisestä kappaleesta.

Klein julkaisi kahdeksannen albuminsa 13. syyskuuta 2022. Albumin nimi on *Fryslân*, joka on friisinkielinen nimi Kleinin syntymäprovinssista Friisinmaasta. Albumin on tuottanut tuottaja Tantu Beats ja se sisältää singlet "Florida 2009", "Wachtmuziek" sekä "Papa en Mama". "Florida 2009" -kappale kertoo Kleinin vanhempien kuolemasta, jotka hän menetti nuorena. Hän esitti kappaleen ensimmäistä kertaa vuonna 2022 *Pinkpop*-festivaalilla.

Vuonna 2023 Klein saavutti ensimmäisen hittinsä Saksassa kappaleella "Friesenjung", joka on tehty yhteistyössä saksalaisen räppärin Ski Aggun kanssa. Kappale on sovitus itäfriisiläisen koomikon Otto Waalkesin kappaleesta. Kappale saavutti ensimmäisen sijan Saksan *Top 100 Singles* -musiikkilistalla. Samana vuonna Klein osoitti kinnostuksensa edustaa Alankomaita vuoden 2024 Euroviisuissa Ruotsin Malmössä. 11. joulukuuta 2023 Alankomaiden yleisradioyhtiö AVROTROS ilmoitti, että Klein oli valittu Alankomaiden edustajaksi vuoden 2024 Euroviisuihin. Hänen euroviisukappaleensa "Europapa" julkaistiin 29. helmikuuta 2024.

Diskografia
-----------

### Albumit

*Sijoitus Alankomaiden albumilistalla*
* *Dakloos* (2016)
* *Scandinavian Boy* (2017) #12
* *M van Marketing* (2018) #10
* *Albino* (2019) #5
* *1983* (2019) #18
* *Joost Klein 7* (2020)
* *Albino Sports Vol. 1* (2021)
* *Fryslân* (2022) #4

Lähteet
-------

* Netherlands: Joost Klein to Eurovision 2024 *eurovision.tv*. Viitattu 11.12.2023.

### Viitteet

1. ↑  Adams, William Lee: Joost Klein will sing for The Netherlands at Eurovision 2024  11.12.2023. wiwibloggs.com. Viitattu 16.12.2023. (englanniksi)
2. ↑  Washak, James: 🇳🇱 Netherlands: Joost Klein to Eurovision 2024  11.12.2023. eurovoix.com. Viitattu 16.12.2023. (englanniksi)
3. ↑  Jiandani, Sanjay (Sergio): The Netherlands: Joost Klein will fly to Malmo!  11.12.2023. esctoday.com. Viitattu 16.12.2023. (englanniksi)
4. 1 2  Kraak, Haro: Joost Klein begon op YouTube, schreef een dichtbundel en stond als rapper in Carré en op Lowlands: ‘Het was opeens een ding’  19.9.2019. volkskrant.nl. Viitattu 16.12.2023. (hollanniksi)
5. ↑  In de spotlight: Joost Klein  26.2.2021. teenmag.nl. Viitattu 17.12.2023. (hollanniksi)
6. ↑  Miljard views op Top Notch Youtube kanaal  5.4.2017. emerce.nl. Viitattu 17.12.2023. (hollanniksi)
7. ↑  Ja hoor: Donnie & Joost treden op in Carré  28.6.2018. parool.nl. Viitattu 17.12.2023. (hollanniksi)
8. ↑  Visser, Jelmer: Albino: ‘Een roetsjbaanrit door een fucked up brein’ *Metro*.  13.11.2018. metronieuws.nl. Viitattu 17.12.2023. (hollanniksi)
9. ↑  Joost negen clubs langs met z'n 'Het gaat niet zo goed' tour  17.10.2018. podiuminfo.nl. Viitattu 17.12.2023. (hollanniksi)
10. ↑  Palmans, Lucas: Joost – 1983 (★★★½): Geld en verdriet, met nonsens en een dikke beat  15.11.2019. dansandeberen.be. Viitattu 17.12.2023. (hollanniksi)
11. ↑  Joost Klein brengt versie uit van 'Ik Wil Je' van De Kreuners  7.8.2020. podiuminfo.nl. Viitattu 17.12.2023. (hollanniksi)
12. ↑  Pisart, Timo: Joost Klein: ‘De eerste veertig luisterbeurten moest ik alleen maar huilen’  1.10.2020. 3voor12.vpro.nl. Viitattu 17.12.2023. (hollanniksi)
13. ↑  Otto Waalker Kultsong "Friesenjung" wird zur Sensation  15.6.2023. brisant.de. Viitattu 17.12.2023. (saksaksi)
14. ↑  Tudor, Ruxandra: "Europapa": Joost Klein releases his Eurovision 2024 song for the Netherlands  29.2.2024. wiwibloggs.com. Viitattu 29.2.2024. (englanniksi)
15. ↑  Van Dijk, Sem Anne: 🇳🇱 Netherlands: Joost Klein Releases "Europapa"  29.2.2024. eurovoix.com. Viitattu 29.2.2024. (englanniksi)
16. ↑  Netherlands 2024: Joost Klein introduces us to 'Europapa'  29.2.2024. EBU. Viitattu 29.2.2024. (englanniksi)
17. ↑


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat
* Alankomaat

 |
|  |
| Taiteenala | 
* MusicBrainz

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en: Joost Klein